Шыдыгъу
Журт Биберд
Детектив повесть
(КIэухыр. ПэщIэдзэр №№138, 139, 140, 144, 145-хэм итщ).
XIV
Мылицэм къыщIэкIыжри, Езид занщIэу кIуащ Дианэ зыщIэт аптекэр зыхэт унэм. Абы щыпсэурт Езид и къуажэгъу, и цIыхугъэ цIыхубз. Пэжу, ар Къэрэжан и унэм зэи щыIатэкъым, ауэ щIэупщIэнкъэ, щIэупщIэмэ, къыжраIэнщ.
ПщIантIэм джэгуу сабий зыбжанэ дэтт, адэIуэкIэ, тетIысхьэпIэ кIыхьми фыз зыщыплI тест, сэхуран яIунщIрэ уэршэру. Мис абыхэм ящыщ зым къригъэлъэгъуащ Къэрэжан и фэтэрыр икIи къыжриIащ:
— Ар щыбгъуэтынур шэджагъуэ нэужьырщ.
— Ярэби, щылажьэр фымыщIэу пIэрэ? — щIэупщIащ Езид, мащIэу Iэнкуну.
— Дэнэ щылэжьэн, щолажьэ а псори щылажьэм! — къитащ жэуап нэгъуэщI зы цIыхубзым.
— КъызгурыIуакъым, цIыхубз, дэнэ псори щылажьэр?
— Хьым, — къыпыгуфIыкIащ ар, — псори щылажьэр бэзэрырщ!
Езид абы къыфIимыгъэкIыу пщIантIэм къыдэкIыжащ. Дауи, нэхъыфIт унэм нэхърэ нэгъуэщIыпIэ щыхуэзамэ, Дианэ щхьэкIэ игъэпсэлъэну мыкIуа хуэдэу. Армыхъумэ, цIыхубзхэм абы дунейм тет псор кърахынкIэ мэхъу. Ауэ Езид зы щыуагъэ ищIащ пщIантIэм къыщыдэкIыжым, Къэрэжан зытет бэзэрым щIэупщIакъым. Ауэ, къигъуэтынщ, дэнэ кIуэн?!
Езид лъэсу ехащ бэзэрым, нэхъапэм «бэзэр цIыкIукIэ» дызэджэу щытам. Илъэс зыбжанэ щIауэ техьэжатэкъым полковникыр бэзэр. Иджы къыпхуэцIыхужу зы щIыпIэ закъуи иIэкъым. СыткIэ къицIыхужын — уи лъакъуэ щыбгъэувын къудей иIэжкъым зыщэхэр темысу, къэзыщэхухэрщи, хьэпIацIэм хуэдэу зэрызохьэ. Бэзэр жаIэ щхьэкIэ, мыпхуэдэ бэзэр дыдэ хэт илъэгъуа игъащIэм, илъагъун дэнэ къэна, жаIэуи яIуатэуи зэхихатэкъым. «Сыту бэлыхьышхуэ, бэлыхь мыухыж хадза цIыху цIыкIур мы къэралыгъуэшхуэр зэхэзыкъутахэм» — егупсысащ ар. ИгъащIэ псокIэ ятелъын хьэзаб тралъхьащ. Дауи, хъужынщ дунейр нэхъыфI, зэпымыууэ екIуэкIынкъым апхуэдэ зэхэвэзэхэжьэрэ щхьэж игу къихьэр ищIэу. Ауэ ар езы Езиди нобэ мы бэзэрым тетхэми ялъагъуну къыщIэкIынукъым.
Апхуэдиз зэхэзэрыхьам къыщигъуэтынIам и гугъэр хихыжауэ, Езид бэзэрым къытекIыжащ. Ари Iейкъым, илъэгъуащ нобэрей бэзэрыр зиIысыр. Пэжщ, бэзэр дыхьэпIэм зэрыфIэкIа щыIэкъым, ауэ ар зи щIэдзапIэм, нэхъыфIкIэ узэрыщыгугъын щыIэкъым.
Пщыхьэщхьэм, Къэрэжан къыщыкIуэжыну нэхъ щыхуигъэфащэм, Езид абы деж тригъэзащ. ПщIантIэр нэхъ Iэуэлъауэт: иджы гуп зытIущу зэхэст. Езид жыжьэу къилъагъури, къыпежьащ Къэрэжан.
— УэIей, Езид, сытым къыхэпха, си дэлъхушхуэ?
— Сыт ухуэдэ, Къэрэжан, тхьэм жиIэмэ? — тIэкIуи Iэнкуну щIэупщIащ Езид. — СлIо, хъунукъэ щIэупщIакIуэ сыкъакIуэ?
— Сыт Iей щIэмыхъунур, хъунур аращ езыр! Азалыхь дызыкIэлъыкIуэ-дызыкIэлъысу щытын хуейтэм, ауэ нобэ апхуэдэщ гъащIэр, зэIыхьлы дыдэхэри щIагъуэу зэкIэлъыкIуэркъым. НакIуэ, ныщIыхьэ.
— Хьэуэ, Къэрэжан, сыныщIыхьэуи сыт, ауэ ди хьэдрыхэ псалъэщ, зыгуэр щхьэкIэ сыноупщIыну арат.
— А-а, Езид, Тхьэм щхьэкIэ, ныщIыхьэ!
— Хьэуэ, накIуэ модэ, мо зыри зытемыс тетIысхьэпIэ кIыхьым дытIысынщ.
— Алыхь ар хьэщIапIэ кIуэкIэ къысхуэмыхъуа! — мащIэу и жагъуэ зэрыхъуар къапщIэу жиIащ Къэрэжан. — СынодаIуэ, си дэлъхушхуэ, Алыхь сэ къызжепIари мо къуршыжьым жепIари тIури зым, зы псалъэ дунейм къытезгъэхьэнкъым.
— Сэри апхуэдэущ сызэрыпщыгугъыр, Тхьэр арэзы къыпхухъу.
Езид и псалъэр зэпигъэури, итIанэ пищэжащ:
— Мы аптекэм щылажьэ цIыхубзым теухуауэ сыт къызжепIэфын, Къэрэжан, и хьэл-щэн, и дуней тетыкIэ, сэ сщIэ мыгъуэрэ…
— Ей, бзаджэжь, бзаджэжь, уощIэ уэ нэ зэпщэнур! — къыпыгуфIыкIащ цIыхубзыр. — Алыхь фIы дыдэу ущысам, уи бынри хъуам, зыми емыкIу укъимыщIын иджы зы пIэщхьагъ зэбгъэгъуэтыжми! — жиIэу Къэрэжан къыщригъажьэм, Езид дэпым хуэдэу къызэщIэнащ. Абы зыгуэр жиIэну хунэмысу, Къэрэжан и псалъэм пищащ:
— Алыхь дэгъуэмэ, икъукIэ цIыхубз къабзэлъабзэмэ, къэвыжауэ къулеймэ, сэ сщIэ мыгъуэрэ, зи абы ущIыблэIэбыкIын щымыIэ. Мы хущхъуэ щапIэ къудейр сытым хуэдэу игъэлажьэрэ абы. ТхьэмыщкIэ мыгъуэм щIалэ цIыкIуитI къыхуэнэри, и лIыр яукIащ. Уэри пщIэн хуейщ ар, абы и лIыр мылицэм хэтащ. Мис а илъэситI ипэкIэ мо «ГорнэмкIэ» щаукIар…
— Къэрэжан, сэ мы цIыхубзыр дахэ-дахэуи сцIыхуркъым, къэсшэн Iуэху лъэпкъи зесхуэркъым, лэжьыгъэ IуэхукIэ сыхуейуэ аращ.
— АIей мыгъуэ, сэ къэпшэн сфIэщIри, сыгуфIати!
— А зиунагъуэрэ, ар щIалэщ, дахэщ, езыми щIалэ дахэ жиIэнкъэ? — дыхьэшхащ Езид. — ИтIанэ, иIэIауэ къыщIэкIынщ, ар зи дахагъ, зи къулеягъ ауэ щIагъэсын уфIэщIрэ?
— КъокIуэ абы и деж зылI, Тхьэ уэр нэхърэ мынэхъыжьмэ, мынэхъыщIэ.
— Плъагъуркъэ, зыгуэрхэр иIэщ. Дауи, къулейуэ къыщIэкIынщ ари.
— И къулеягъри Тхьэм ищIэнщ, нэгъуджэ фIыцIэ хъужауэ, си псэм фIыуэ илъэгъуакъым. Гъэмахуи щIымахуи зыIуихыркъым а нэгъуджэ фIыцIэжьыр!
— ФIы дыдэу боцIыху ахэр, — къыпыгуфIыкIащ Езид, адэкIи Къэрэжан и псалъэхэм зыгуэрхэр къыпищэмэ зэрыфIэфIыр IупщIу.
— СоцIыху, си дэлъхужь, хущхъуэ щапIэр къыщызэIуахагъащIэм зэлъыIусхыу щытащ. Зы илъэс нэскIэ зэлъыIусха, илъэситIкIэ зэлъыIусха, сщIэжыркъым.
— ТIэ, щхьэ укъыIукIыжа? Мыбдеж гъунэгъут, тынштэкъэ?
— МащIэIей мыгъуэт къызатыр, Езид, нобэ зы джэд къыщIэкIынукъым. И гуэныхь сыту сщIын, Дианэ сыкъыIуимыгъэкIыжыну лъэкI-Iауэ къигъэнакъым.
— Къэрэжан, мы зыр къызжеIэж, хущхъуэ нэмыщI, нэгъуэщI зыгуэр къишэу, ищэу гу лъыпта?
— Сыт хущхъуэ нэмыщI, аптекэм щыпщэнур, Езид. Азалыхь, зы мэскъалкIэ зыми гу лъызмыта. Ищапэми, сэ сызэрыщIэт сыхьэтым ищэн ар?
— Ари пэжщ.
— ТIэ апхуэдизу фIыуэ щыплъагъукIэ, къатшэу дежьэжын мыр! Дианэ жыпIа и цIэр?
— Дианэ, Дианэ! ЦIэ дахэ дыди иIэщ.
Езид къыгурыIуащ Дианэ зэрагъэтIысам Къэрэжан зыри зэрыхимыщIыкIыр, езыми зыри жриIакъым, хуейтэкъым псалъэмакъыр кIыхьлIыхь хъуну.
Къэрэжан сэлам ирихыжри, Езид къежьэжащ. Абы и щхьэр куэдым жащ. И къуажэгъу цIыхубзым къыжриIахэм хигъуатэртэкъым Дианэ и сэбэп зыхэлъ гуэр. Ауэ, нэгъуджэ фIыцIэр аргуэру щхьэ къыхэхуа псалъэмакъым. Ямыда щхьэкIэ, Заурбэч жиIахэм пэж гуэри хэлъу къыщIэкIынущ.
XV
Заурбэч жьэ мыгъуэ ипсэлъыкIауэ къыщIэкIащ. Дианэ зэраутIыпщыжар Исуф минкIэ игъэбагъуэри, нэхъыжьым жриIэжащ, нэхъыжьым совещанэ зэхуишэсащ, Капитан зэхищIыхь щхьэзыфIэфIагъхэм тепсэлъыхьыну. Исуф и мурадащ а Iуэхур Капитан къыIахыжу нэгъуэщI следователь иригъэтыжыну, Капитани тезырышхуэ тригъэлъхьэну. АрщхьэкIэ, Iуэхур зыIутыр, адэкIэ и мурадхэр тэмэму къызэхуэсахэм яжриIа иужь, Капитан мыкъуаншэу къалъытащ. Исуф хъийм икIауэ кIийрт, щIэпхъаджагъэ зыщIэхэр къэзыубыдхэр мылажьэу жиIэу.
Капитани щIыхуэ къызытринакъым — абы Исуф жриIащ, езым зыри щимыщIэкIэ, лажьэхэм зэран яхуэмыхъуну. Илъэс куэд щIауэ Капитан къыдэлажьэхэм нобэ хуэдэу ар къэгубжьауэ зэи ялъэгъуатэкъым. Махуэ псор ирихьэкIащ Капитан апхуэдэу къэгубжьарэ зилыгъуэжу. Уеблэмэ, Заурбэч зэ дэгушыIэну иужь ихьати, зэуэ иригъэтIысэхыжащ.
— Уэ дыгъуасэ уздэщыIам сыт и хъыбар? — щIэупщIащ Капитан къыдэмыплъейуэ.
— Ныжэбэ сыхьэт пщыкIуз пщIондэ дыкIэлъыплъащ Дианэ и унэм, ауэ а дызэжьахэри нэгъуэщIи къытIэщIэлъэгъуакъым.
— Дэгъуэщ. Иджыпсту хущхъуэ щапIэм ехи, Дианэ къашэ, а здэтщIэхэм щыщ къыпIэщIэлъэгъуэнкIэ хъунущ, набдзэгубдзаплъэу зыплъыхь.
Заурбэч аптекэм щыщIыхьам Дианэ и закъуэт. Мылицэ щIалэр щилъагъум, цIыхубзыр къэскIащ, мащIэуи фагъуэ хъуащ.
— ЩIалэ цIыкIуитIыр сыт хуэдэ? — псалъэмакъыр къыщыщIидзэнур имыщIэу, Заурбэч жиIащ япэу и щхьэ къихьар.
— ФIыщ, ди гъунэгъу фызыжьыр ябгъэдэсащ жэщитIми, фIыгъуэу щыIэр Алыхьым къыхуищIэ.
— Псапэ къихьащ, — жиIащ Заурбэч.
ЩIалэм хузэгъэпэщыртэкъым Дианэ мылицэм зэришэнур зэрыжриIа хъуну щIыкIэр. Гузавэрт, аргуэру зыгуэр къыщыщIрэ дохутыр къриджэн хуей хъумэ, жыхуиIэу. Диани и псэм къищIат следователыр абы и щIалэ цIыкIуитIым щIэупщIэну къызэрымыкIуар.
— Дианэ, — къригъэжьащ щабэу Зарбэч, — си гъусэу мылицэм унэмыкIуэу хъунукъым, куэдрэ удгъэгувэнкъым, узэрысшам ещхьыркъабзэу укъэсшэжынщ.
Дианэ «хъунщ» жыхуиIэу и щхьэр ищIа мыхъумэ, абы къыфIигъэкIакъым, и плащыр зытридзэри къыщIэкIащ. КъыщыщIэкIым бжэм деж тхылъымпIэ кIапэ кIэрилъхьащ: «Сыкъэгувэнукъым» — жиIэу тетхауэ.
Капитан щыст Дианэ пэплъэу, абы зэрыпкърыупщIыхьынум зыхуигъэхьэзыру. «Псом ящхьэр и фIэщ сыхъунырщ, — егупсысырт Капитан, — и фIэщ сымыхъумэ, пэжыр къызжиIэнукъым».
Абы хэту Заурбэчрэ Дианэрэ зэгъусэу кабинетым щIыхьащ. Капитан къэтэджри, гуапэ дыдэу цIыхубзым сэлам ирихащ, и щIалэ цIыкIуитIым, езы Дианэ я Iуэху зытетым щIэупщIащ. Хуэм-хуэмурэ ар Дианэ и мэсхьэбым ихьащ, цIыхубзри езым ейм къришащ. Апхуэдэу тIэкIурэ зэпсэлъа иужь, Капитан къригъэжьащ:
— Дианэ, си шыпхъу цIыкIу, уэ икъукIэ Iуэху мыщхьэмыпэ ухэхуащ. Абы и инагъ псори, абы и кIэм кърикIуэнухэри уэ нэсу къыбгурымыIуэнкIи хъунущ. Мис мыбдеж следователитI дыщысщ, тIуми быдэу ди фIэщ мэхъу уэ узыхэхуа зэрыхьзэрийм уи Iуэху лъэпкъ зэрыхэмылъыр, зыкIи узэрымыкъуаншэр. А хущхъуэ щапIэм къыщIахам ууейуэ зыри зэрыхэмылъри фIы дыдэу къыдгуроIуэ. Хэтми, зыгуэрым куууэ ухигъэпкIащ. Iуэхур зыIутыр занщIэу бжесIэнщ, мис Заурбэчи сэри нэгъуэщI щIалэ гуэрхэри, хуабжьу дыхуейщ дыбдэIэпыкъуну. Уэ ухуей уи щхьэм удэIэпыкъужыну? Аращ иджыпсту псом нэхърэ нэхъыщхьэр. Уэ уи щхьэм удэIэпыкъужыну ухуэмеймэ, псори уэ зыкIэрыплъхьэжынумэ, абы и Iуэхур щхьэхуэщ. Ауэ егупсыс уи сабиитIым, абыхэм я къэкIуэнум. Уэ лъэхъуэщым урагъэтIысхьэмэ, зы илъэскъым икIи илъэситIкъым узэрисынур, цIыкIуитIри сабий зеиншэхэр щапI унэм иратынущ. АдэкIэ абыхэм я гъащIэр зэрыхъунур зыми ищIэркъым. А жыхуэсIам хуэдэу хъуну ухуэмеймэ, пэжыр къыджеIэ. Иджыри зэ жызоIэри, дэ хуабжьу дыбдэIэпыкъуну, мы Iуэху мыфэмыцым укъыхэтшыну дыхуейщ.
Дианэ и нэпситIыр уэру къежэхырт, зыри къызэрымыкI плъэкIэ тхьэмыщкIафэкIэ еплъырт следователхэм. И нэгуми къищырт ар зэрыгуитIщхьитIыр.
— Дианэ, дэ зи Iуэху зетхуэр уэращ, уи сабиитIырщ, фэ лей къызэрыфтемыхьэнырщ, — къригъэжьащ Заурбэчи, — бэлыхь зытумылъхьэж.
— Наркотикымрэ долларымрэ зейр Щхъуэжь Къаниболэт хьэмэрэ абы и къуэш Къарней? — зэуэ щIэупщIащ Капитан.
Дианэ къэскIащ. Ар и щыхьэтт Капитан лъагъуэ захуэм зэрытехьам. Дианэ зэрыгуитIщхьитIыр щилъагъум, Капитан аргуэру щIэупщIащ:
— Аптекэр зейр зэкъуэшитIым щыщу дэтхэнэра?
— СаукIыну мыгъуэщ, сэри саукIынурэ си щIалэ цIыкIуитIри яукIынущ! — макъкIэ гъыурэ жиIащ Дианэ, — а фызыщIэупщIахэм щыщ гуэр и кIапэ фытезгъэхьэмэ, зэкъуэшитIым сакъелынукъым. Ахэр цIыхукъым, хьэкIэкхъуэкIэщ, уеблэмэ, хьэкIэкхъуэкIэми къыщынэжыркъым!
— Дианэ, си шыпхъу цIыкIу, абыкIэ уигу къыумыгъаскIэ. Уи щIалэ цIыкIуитIми, уэри фи щхьэц налъэ хэхунукъым. АбыкIэ сэ псалъэ быдэ узот, — Капитан щыжиIэм, Дианэ къэпсэлъащ:
— Уэ жэщи махуи дыпхъумэу ущысын, ахэр жеинукъым, — адэ и гущIэм къыщежьэу щэтащ цIыхубзыр, — сэ жызоIэри — ахэр цIыхукъым.
— Iуэхур дэ дызэригугъэм хуэдэу къыщIэкIмэ, Дианэ, ахэр лIыжь кхъахэ дыдэ хъуауэщ дунейм къыщытехьэжынур, уаукIынкъым, — жиIащ Заурбэч.
— Ари къытехьэжу щытмэщ, — дыщIигъуащ Капитан.
— Пэж дыдэу, къытехьэжу щытмэ! — арэзыт Заурбэчи.
Дианэ нэгъуэщI къыхуэнакъым, псори зэрыщытыр жиIэжын мыхъумэ. Iуэхур Капитанрэ Заурбэчрэ зэрагугъам хуэдэтэкъым, куэдкIэ нэхъ гъэщIэгъуэнт икIи нэхъ гугъут. Ауэ, IэпэдэупIэ зыкъоми иIэт.
Хущхъуэ щапIэр Дианэ и цIэкIэ щыт щхьэкIэ, Капитан зэригугъауэ, Щхъуэжь зэкъуэшхэм яйт, Дианэ лэжьапщIэу мазэм сом минитI къудейт иратыр. Хущхъуэ щахъумэ пэшхэр зытIущ хъурти, зы пэш закъуэт Дианэ зыщIыхьэфыр, адрейхэм я IункIыбзэхэр зэкъуэшитIым яIыгът, сыт щIэлъми, сыт щIэсми Дианэ хищIыкIыртэкъым. Хущхъуэхэр къэзышэри зэкъуэшитIырт, къыздрашри ищIэртэкъым, ауэ сыт щыгъуи нэхъ хущхъуэщIэу, хущхъуэфIу къежьэ псори къашэрт. Дианэ зыщIэт аптекэм и мызакъуэу, нэгъуэщI зыбжани яIэт абыхэм, ахэри Дианэ и цIэкIэ щыту. АрщхьэкIэ, ахэр дэнэ щыIэми Дианэ зыри хищIыкIыртэкъым. КъищынэмыщIауэ, Дианэ и цIэкIэ Псыхуабэ дэтт ерыскъы щащэ тыкуэнышхуэ. Абы тIорэ-щэрэ щыIат Дианэ, щIэтхэри ищIэрт. Ауэ ар зыгъэлажьэхэр псори Псыхуабэ щыщт.
Дианэрэ Щхъуэжь зэкъуэшхэмрэ мыIейуэ зэхущытащ аптекэр къыщызэIуахагъащIэм, ауэ зэкъуэшхэм я цIыхугъэри напэри яфIэкIуэдауэ ирагъэлей щыхъум, зэщыIеижат. Дианэ хуейт зыкъом щIауэ лэжьапIэр хыфIидзэу IукIыжыну, ауэ зэкъуэшитIым къаутIыпщыртэкъым, яIыгът шынагъэкIэ. Хущхъуэ нэпцIхэр къэзылъыхъуэхэр щахуэкIуа махуэм, Заурбэчрэ Езидрэ щыщIэтам, аптекэм щIыхьар Щхъуэжь Къарнейт. Дианэ адэкIэ щIишэри кърикуащ, къефыщIауэу щIидзащ. Апхуэдэу щыхъум, Дианэ зишэщIри мобы и нэкIум еуащ къарууэ иIэмкIэ. Къарней къэгубжьри, пэшыбжэр имыгъэбыдэжу аптекэм къыщIэкIыжащ Абы ирихьэлIащ къэпщытакIуэхэри, армыхъумэ, наркотики доллари къагъуэтынутэкъым. Дауэ къэбгъуэтын, пэшым ущIамыгъэхьэмэ?!
Иджы псори сэтей къэхъуащ. Капитан унафэ ищIри, Дианэ яшэжащ. Ар пэшым къызэрыщIэкIыжу, Капитан цIыху зыхыбл игъэкIуащ, Диани аптекэри яхъумэну. Капитан зэрегупсысымкIэ, нобэ Iэмал имыIэу абы къэкIуэнут Щхъуэжь зэкъуэшитIыр, тIури къэмыкIуэми, зыр къызэрыкIуэнум шэч лъэпкъ къытрихьэртэкъым. Мис а къакIуэр яубыдыну арат гупым я къалэн нэхъыщхьэр.
— Къыщывубыдынур къыщIэкIыжа иужькIэщ, — унафэ хуищIащ гупым я нэхъыжьым Капитан. — Заурбэч сэрэ машинэм дису мыдэIуэкIэ дыщытынущ. КъызжиIакъым жывмыIэж, ахэр бзаджэщ, Iэщэ яIыгъынкIи хъунущ.
— Шэч къытевмыхьэ зэраIыгъым, — къэпсэлъащ Заурбэч.
— Псори хъарзынэт, Капитан, ауэ дауэ ахэр дэ къызэрытцIыхунур? — мащIэу къыпыгуфIыкIащ мылицэ щIалэр.
— Дэ фэдгъэлъагъунщ! — пиупщIащ кIэщIу Капитан.
Дакъикъэ тIощIи дэкIатэкъым хущхъуэ щапIэр мылицэм къыщаухъуреихьам: тIу зэпсалъэу аптекэ тетIысхьэпIэм пэмыжыжьэу щытт, адэIуэкIэ зыгуэрым пэплъэ хуэдэ щIэх-щIэхыурэ сыхьэтым еплъу и закъуэу зы щIалэ къикIукI-никIукIыу Iутт, мыдэкIэ, Щхъуэжь зэкъуэшхэр къыздикIын хуеймкIэ «Волга»-м ису Капитанрэ Заурбэчрэ щытт, зы щIалэ ябгъэдэсу.
Куэдыщэ дыдэрэ зыпагъэплъакъым зэкъуэшхэми. Ахэр адэкIи мыдэкIи мыплъэу, къызэрыкIуэм хуэдэурэ аптекэм щIыхьащ. ЗэкъуэшитIым язым портфель гъуэжьышхуэ иIыгът, IункIыбзэ етыпIитI иIэу. Портфелыр зэрынэщIыр и IыгъыкIэмкIэ наIуэт.
Хущхъуэ щапIэм зылIрэ зы фызрэ къыщIэкIыжащ. Ахэри Капитан и цIыхухэм ящыщт. ЗэкъуэшитIыр сыхьэт ныкъуэ хъун-мыхъун щIэтауэ аращ. Ахэр къыщIэкIыжу щалъагъум, мылицэхэм, зэрызэгурыIуам хуэдэу, зэкъуэшхэм нэхъ гъунэгъу зыхуащIу щIадзащ. Зы щIалэ зэIэщIэлъ «чэфыфI иIэу» блэкIхэм яжьэхэлъэ хуэдэ зищIу, ахэр къигъащтэу къакIуэрт. Япэу ар «зыжьэхэлъа» цIыхубзыр къащтэри, и сумкэр IэщIэхуащ. Абы еплъ хуэдэурэ «чэфым» зэшитIым язым зыжьэхигъэуащ, модрейр пэкIэ щIригъасэу. Ар къыщылъэтыжри, «чэфым» къытекIиящ.
— Нэф ухъуа, сыхьэт мыгъуэм ежьэн, сыбукIырти!
— Уэ, хьэфиз Алыхьым ищIын, чэф къыщыкIуэкIэ гъуэгум текIуэтын зэрыхуейр пщIэркъэ? — къыхэкIиикIащ щIалэ зэIэщIэлъыр.
ЦIыхубзым и сумкэр къищтэжри, кIийуэ щIидзащ:
— Сыт а хьэбыршыбырыр фубыду мылицэм щIевмытыр?!
АдэкIи щIалитI къабгъэдыхьащ чэфыр ягъэкъуаншэу. ЗэшитIыр япэ щIыкIэ хэтащ загъэбзэхыну. А псоми кIэлъыплъу машинэм ис Капитан къэгузэващ. АрщхьэкIэ «чэфым» зэкъуэшитIым язым и пщэпкъыр иубыдауэ кърелъэфэкI.
— Сыт жызоIэ уэ узыхуейр?
— Уэ щыс, Заурбэч, — жиIэри Капитан псынщIэу машинэм къицIэфтри, зэрызехьэм яхыхьащ.
— Сэ сымылицэщ! Фубыд а чэфыр!
Абы ирихьэлIэу зы мылицэ машинэ къэсри, къэувыIащ. Абы фащэ ящыгъыу щIалищ къижри «чэфыр» зэщIаубыдауэ машинэмкIэ ялъэф.
— Уэ, цIыхубз, — жиIащ Капитан, — нитIысхьэ машинэм. Фэри, — захуигъэзащ абы зэкъуэшитIым, — сэ куэдрэ фысIыгъынкъым, ауэ мы чэфыр сымышэу хъунукъым, фэ фыщыхьэтщ.
ЯпэщIыкIэ зэкъуэшитIым зралъэфыхьу щIадзащ.
— Куэдрэ фысIыгъынукъым сэ, фыхуеймэ мыбдеж дыдэм фыкъэсшэжынщ! — жиIэу Капитан щытригъэчыныхьым, зэкъуэшитIыр машинэм итIысхьащ. Ахэр машинэм зэритIысхьэу абы исхэр ежэри, зэкъуэшитIым Iэпщэхъу иралъхьащ.
— Е зинэкIэ къалъхуа, сыту Iейуэ дыкъэвгъэпцIа, — къыфIэхуащ зым и щхьэр.
— Хъуакъым ар! — жиIащ щэху дыдэу мыдрейми.
Щхъуэжь зэкъуэшитIыр Капитан и кабинетым щыщIашэм, абы Езид щIэст. Полковникыр щилъагъум, Шыдыгъу шыуаныжьу уфIыцIащ.
— Сыту упсэ быдэ, хьэм къилъхуа, мылIэ-мыкIуэду дунейм укъытезнэнщ жысIати, къызэхъулIакъым…
— Умыгузавэ, Шыдыгъу, мылIэ-мыкIуэду дунейм тетыну зи натIэм къритхар уэрауэ къыщIэкIынущ. А букIа къомым уепщIыхьу хьэпсым укъинэмэ, зэмани бгъуэтынщ угупсысэну. Ауэ сыт уегупсыскIи уемыгупсыскIи, — нэщхъейуэ къыпыгуфIыкIащ Езид.
* * *
Щхъуэжь зэкъуэшхэр къаубыда иужькIэ куэд дэмыкIыу Езиди лэжьапIэм дэкIыжащ. Ауэ я унафэщIыщIэр — Мурат лэжьэжыртэкъым, абы и къуэдзэу щыта Исуфи, япэм зэрыщытам хуэдэу къызэрыгуэкI следователь ящIыжри, нэхъапэм здыщIэса кабинет дыдэм щIагъэтIысхьэжат.
